Zbog tog razvoja događaja potrebno je učinkovito djelovanje na razini Unije. Strategija EU-a u području droga za razdoblje 2021. – 2025. i Akcijski plan EU-a u području droga za razdoblje 2021.–2025. strateški su okvir za to. U strategiji se, među ostalim, Komisija poziva „da što prije podnese prijedlog za reviziju mandata te agencije [Europski centar za praćenje droga i ovisnosti o drogama] kako bi se osiguralo da ona ima snažniju ulogu u suočavanju s trenutačnim i budućim izazovima povezanima s fenomenom droge”. Ovim se prijedlogom ispunjava ta obveza.

Prema najnovijim studijama tržišta droga pokazala su se izuzetno otpornima na poremećaje uzrokovane pandemijom. Proizvodnja droge i nezakonita trgovina njome uglavnom nisu bile pogođene, a marginalizirano stanovništvo zbog pandemije je izloženo još većim rizicima. Tijekom prvotnih ograničenja kretanja povezanih s pandemijom bolesti COVID-19 uočene su određene promjene ruta i metoda na veleprodajnoj razini te poremećaji i poneke lokalne nestašice. Ipak, prodavači i kupci droga brzo su se prilagodili novoj situaciji, posebno povećanjem uporabe usluga za šifriranu razmjenu poruka, društvenih medija, internetskih izvora te poštanskih usluga i usluga dostave na kućnu adresu. Smanjenje konzumacije droga uočeno tijekom prvotnih ograničenja kretanja nestalo je sa smanjenjem ograničenja kretanja. Zbog toga su se do sredine 2021. razine uporabe većine droga vratile na razine prije izbijanja bolesti COVID-19, a moguće je da su i porasle. Osim toga, nije zabilježen pad ponude. Naprotiv, u europskim lukama 2020. i 2021. bilo je višetonskih zapljena kokaina, a uzgoj kanabisa i proizvodnja sintetičkih droga u Europskoj uniji tijekom 2020. nastavili su se na razini prije pandemije, pri čemu je zabilježeno sve više slučajeva miješanja kanabisa sa sintetičkim kanabinoidima. Iako su službe za korisnike droga u cijeloj Europi, uključujući programe niskog praga, prostorije za konzumaciju droga te službe za liječenje u ustanovama i ambulantno liječenje ponovno počele s radom, i dalje su ograničene strogim postojećim mjerama za suzbijanje bolesti COVID-19 i rade smanjenim kapacitetom.

Nedopuštene droge složen su sigurnosni i zdravstveni problem koji pogađa milijune ljudi u EU-u i svijetu. U Europskom izvješću o drogama za 2021. ističe se da je 83 milijuna odraslih osoba u EU-u u životu probalo nedopuštene droge. Broj smrtnih slučajeva zbog predoziranja u EU-u od 2012. neprestano raste, a 2019. ih je zabilježeno najmanje 5 150, među ostalim među adolescentima u dobi od 15 do 19 godina. Izvješće pokazuje i pogoršanje situacije povezane s količinom kokaina i heroina unesenih u EU, koje su više nego ikad. Unutar EU-a droge, posebice sintetičke (amfetamini i ecstasy), proizvode se i za domaću potrošnju i za izvoz. Procjenjuje se da maloprodajna vrijednost tržišta droga iznosi najmanje 30 milijardi EUR godišnje, a ono je i dalje najveće nezakonito tržište u EU-u i glavni izvor prihoda organiziranih kriminalnih skupina.

3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

Revizijom trenutačnog mandata doprinijelo bi se i smanjenju administrativnog opterećenja i pojednostavnjenju administrativnih postupaka u državama članicama. Tomu doprinose čimbenici kao što su predloženo pojednostavnjenje i centralizacija obveza izvješćivanja u državama članicama putem nacionalnih kontaktnih točaka, praćenje tržišta droga i održavanje sustava ranog upozoravanja i sustava upozoravanja na droge, organizacija osposobljavanja, razvoj najbolje prakse itd. To bi uzrokovalo smanjenje administrativnih troškova u državama članicama. Osim toga, Agencija bi mogla dostavljati bolje informacije, što bi koristilo i EU-u i državama članicama. Države članice same ne bi mogle u jednakoj mjeri prikupljati i analizirati podatke jer nemaju znanja ili resursa ili zato što je određeni problem prekogranične prirode. Potonji element argument je i za administrativno pojednostavnjenje jer nijedna država članica ne bi mogla sama riješiti ta pitanja, a suradnja s brojnim zemljama uzrokovala bi veliko administrativno opterećenje.

Kako je vidljivo iz evaluacije, Agencija ima važnu dodanu vrijednost u odnosu na rješavanje fenomena droga isključivo na nacionalnoj razini. Mnogi su fenomeni prekogranične i sve više globalne prirode, stoga ih država članica ne može riješiti sama. Međutim, postojećim mandatom Agencije ograničeni su njezino djelovanje, pomoć koju može pružiti državama članicama i uloga koju može imati na međunarodnom planu. Zbog toga što, na primjer, postojeći mandat Agencije samo u ograničenoj mjeri obuhvaća uporabu više različitih tvari, gubi se preglednost fenomena droga na razini EU-a, pri čemu su podaci koji se prikupljaju fragmentirani ili možda uopće ne postoje. To je u suprotnosti sa zahtjevima politike EU-a prema drogama utemeljene na dokazima, koja se za dostavu činjeničnih i objektivnih podataka oslanja na nepristrano tijelo. Ciljanom revizijom predloženom u ovom zakonodavnom prijedlogu Agencija se jača u ključnim područjima kako bi mogla bolje rješavati ta zajednička pitanja.

–Mandat Agencije proširio bi se na izričita pitanja opskrbe drogom i tržišta droga jer je to sve važnija dimenzija fenomena droga, a Agencija EU-a za droge (EUDA) mora se moći u potpunosti baviti tom dimenzijom.

–Nacionalne kontaktne točke bile bi ovlaštene za dostavljanje relevantnih podataka Agenciji. Novom uredbom bili bi utvrđeni minimalni zahtjevi za njihovu uspostavu, koje Agencija zatim ovjerava. Mandat nacionalnih kontaktnih točaka mora odražavati reviziju mandata Agencije.

–Agencija bi dobila nadležnost za postupanje na temelju svoje analize, razvoj kampanja za prevenciju i informiranje javnosti na razini EU-a te za izdavanje upozorenja ako su na tržištu dostupne posebno opasne tvari.

–Ti bi se elementi dopunili pojačanom suradnjom s državama članicama, decentraliziranim agencijama i tijelima Unije, koja jest ključna, ali sama po sebi ne bi ispunila ciljeve ove inicijative.

–Kad je riječ o međunarodnoj dimenziji, zadaće Agencije razjasnile bi se kako bi se relevantne nadležnosti uključile u sam mandat.

Ta se opcija politike u potpunosti odražava u ovom zakonodavnom prijedlogu. Njime bi se Agenciji osigurali alati i kapaciteti za rješavanje svih dimenzija suvremenog fenomena droga. Zakonodavnim prijedlogom mandat Agencije revidirat će se sadržajno, ali i prilagoditi zajedničkom pristupu decentraliziranim agencijama EU-a. To još nije učinjeno jer od sporazuma o zajedničkom pristupu 2012. nije provedena značajnija revizija Uredbe (EZ) br. 1920/2006. Za prilagodbu zajedničkom pristupu potrebno je proširiti mnoge odredbe koje se odnose na institucionalna pravila i pravila upravljanja Agencije, čak i ako glavni sadržaj tih odredbi ostane isti. Donošenjem tih novih pravila upravljanje Agencijom uskladit će se s najnovijim zakonodavnim aktima o financijskim pravilima, zaštiti podataka, suzbijanju prijevara i slično. Osim toga, pravila upravljanja Agencijom uskladit će s pravilima drugih decentraliziranih agencija EU-a. Glavni učinci ovog prijedloga usmjereni su na Komisiju i samu Agenciju te na nacionalna tijela. S tim u vezi postojao bi mogući utjecaj na pojednostavnjenje i/ili administrativno opterećenje kao što je prethodno prikazano. Glavni gospodarski učinci obuhvaćaju proračun EU-a kad je riječ o nužnom povećanju doprinosa EU-a u proračun Agencije, a u znatno ograničenijoj mjeri nacionalne proračune. Učinci na druge dionike, posebice na građane/pojedince i poduzeća, ograničeni su i uglavnom neizravni u smislu bolje sposobnosti suzbijanja fenomena droga u EU-u.

•Temeljna prava

Revizija kao takva nema izravan učinak na temeljna prava. Podaci koje prikuplja Agencija i koji su njoj namijenjeni statistički su podaci, ali ne uključuju osobne podatke, stoga članak 8. Povelje o temeljnim pravima („Zaštita osobnih podataka”) nije doveden u pitanje. Prijedlog ne utječe ni na druga temeljna prava.

Međutim, trebalo bi dodati da se u analizi Agencije razmatraju važna pitanja koja bi mogla utjecati na temeljna prava, čak i ako Agencija sama ne odlučuje o tim mjerama niti njima upravlja. U tom smislu poboljšanje funkcioniranja Agencije moglo bi imati pozitivne neizravne učinke na temeljna prava.

4.UTJECAJ NA PRORAČUN

Ovaj bi zakonodavni prijedlog utjecao na proračun i kadrovske potrebe Agencije kako su trenutačno predviđeni višegodišnjim financijskim okvirom (VFO), koji su nedostatni za zadaće koje bi Agencija trebala obavljati radi boljeg rješavanja fenomena droga, među ostalim kad je riječ o tržištima droga i opskrbi drogom. Procjenjuje se da će za preostalo razdoblje VFO-a biti potrebni dodatni proračun od približno 63 milijuna EUR i otprilike 40 dodatnih radnih mjesta kako bi Agencija imala potrebne resurse za provedbu svojeg revidiranog mandata. Za nove zadaće Agencije predložene u ovom zakonodavnom prijedlogu stoga bi bila potrebna dodatna financijska sredstva i osoblje u odnosu na resurse izdvojene u donesenom višegodišnjem financijskom okviru za razdoblje 2021.–2027., u kojem je predviđeno godišnje povećanje doprinosa EU-a Agenciji od 2 %. Proračunski učinak dodatnih financijskih sredstava za Agenciju EU-a za droge nadoknadit će se kompenzacijskim smanjenjem planirane potrošnje u okviru naslova 4., a njime bi se trebale i stabilizirati potrebe Agencije za resursima u razdoblju 2021.–2027.

5.DRUGI ELEMENTI

•Planovi provedbe i mehanizmi praćenja, evaluacije i izvješćivanja

Praćenje i evaluacija mandata Agencije uglavnom bi se provodili u okviru primjenjivih mehanizama u skladu s ovom Uredbom. Člankom 52. predviđa se evaluacija kojom se procjenjuju, prije svega, učinak, djelotvornost i učinkovitost Agencije i njezinih radnih praksi, a osobito može biti usmjerena na moguću potrebu prilagodbe strukture, operacije, područja djelovanja i zadaća Agencije te na financijske posljedice takve prilagodbe. Nastavno na tu evaluaciju Komisija će prikupiti podatke od svojih predstavnika na sastancima Upravnog odbora Agencije i u okviru nadzora rada Agencije koji provodi zajedno s državama članicama.

•Detaljno obrazloženje posebnih odredaba prijedloga

Poglavlje I. (članci od 1. do 5.) obuhvaća ciljeve i opće zadaće Agencije. Nakon što je utvrđeno da Agencija Europske unije za droge (EUDA) zamjenjuje Europski centar za praćenje droga i ovisnosti o drogama (EMCDDA) (članak 1.) te su definirani pravni status i sjedište Agencije (članak 2.) i navedene neke definicije (članak 3.), u članku 4. definira se cilj Agencije, koji ostaje isti kao u Uredbi (EZ) br. 1920/2006. U članku 5. navode se opće zadaće Agencije podijeljene u tri glavna područja nadležnosti, koja su detaljnije opisana u poglavljima od II. do IV.

U Poglavlju II. (članci 6. i 7.) pojašnjavaju se zadaće Agencije koje se odnose na praćenje. U članku 6. definira se koje podatke Agencija treba prikupljati i koje bi radnje trebala poduzeti kako bi za analizu imala na raspolaganju najnovije informacije. Definiraju se i zadaće Agencije koje se odnose na širenje. U članku 7. utvrđuju se glavne zadaće Agencije koje se odnose na praćenje.

U Poglavlju III. (članci od 8. do 15.) definiraju se zadaće Agencije koje se odnose na rano upozoravanje i procjenu rizika. U člancima od 8. do 11. utvrđuju se pravila o razmjeni informacija o novim psihoaktivnim tvarima, sustavu ranog upozoravanja na njih i postupku procjene rizika za te tvari. Te odredbe nisu izmijenjene u usporedbi s člancima od 5.a do 5.d Uredbe (EZ) br. 1920/2006 (uvedene Uredbom (EU) 2017/2101). Rad Agencije u tom pogledu temelj je za moguće uključivanje nove psihoaktivne tvari u definiciju „droge” putem delegirane direktive u skladu s Okvirom odlukom Vijeća 2004/757/PUP. U članku 12. utvrđuje se mogućnost da Agencija izradi procjene prijetnji novih kretanja fenomena droga koja bi mogla negativno utjecati na javno zdravlje, sigurnost i zaštitu. Tim će se procjenama povećati pripravnost EU-a da reagira na nove prijetnje i poduprijeti druge zadaće Agencije. Članak 13. temelji se na informacijama iz Sustava ranog upozoravanja, procjenama prijetnji i drugim informacijama iz država članica o pojavi ozbiljnog izravnog ili neizravnog rizika povezanog s drogom. Njime se predviđa europski sustav upozoravanja na droge, koji olakšava brzu razmjenu informacija koje mogu zahtijevati brzo poduzimanje mjera za očuvanje javnog zdravlja, sigurnosti ili zaštite. Člankom 14. utvrđuju se nadležnosti Agencije u području prekursora za droge. Konačno, člankom 15. uspostavlja se mreža forenzičkih i toksikoloških laboratorija („virtualni laboratorij”).

U Poglavlju IV. (članci od 16. do 21.) definiraju se zadaće koje treba ispuniti u okviru razvoja kompetencija. Člankom 16. utvrđuju se nadležnosti Agencije koje se odnose na prevenciju. Agencija već radi u tom području, npr. razvija Europski prevencijski kurikulum ili registar za razmjenu iskustava u području prevencije. To bi trebalo unaprijediti tako što će se Agenciji omogućiti razvoj programâ i kampanja prevencije u cijelom EU-u, ali i pružanjem potpore državama članicama u pripremi nacionalnih kampanja. Člankom 17. predviđa se postupak akreditacije i certifikacije nacionalnih programa, posebno nacionalnih programa prevencije, liječenja, smanjenja štete i drugih povezanih programa. Zahvaljujući takvoj akreditaciji ili certifikaciji nacionalna ili stručna tijela bila bi sigurna da su njihovi programi u skladu s najnovijim znanstvenim stanjem i da su se pokazali korisnima. Člankom 18. Agencija se ovlašćuje za pružanje potpore državama članicama, npr. u evaluaciji i razvoju njihovih nacionalnih strategija, ali i u razmjeni inovativnih najboljih praksi ili drugih relevantnih informacija. Člankom 19. Agenciji se omogućuje da u okviru svojeg mandata provodi osposobljavanje kao osnovnu ili popratnu zadaću, pri čemu bi se osposobljavanje kao popratna zadaća moglo omogućiti uz zasebne naknade ako se tako odluči. U članku 20. utvrđuju se aktivnosti Agencije u području međunarodne suradnje i tehničke pomoći, koje bi ona trebala razraditi. Odredbom se pojašnjava i da je međunarodna suradnja dio osnovnih zadaća Agencije. Člankom 21. Agenciji se dodjeljuje mandat kako bi bila aktivnija u kontekstu ciklusa istraživačkih spoznaja EU-a. To bi trebalo obuhvaćati i sudjelovanje Agencije u europskom inovacijskom centru za unutarnju sigurnost.